เมืองไทยฯ ผงาด ต่างชาติหงายเงิบ เจาะประกันไทย
ประกันรถยนต์ไทยไม่หวั่นต่างชาติเข้ามาตัดราคาเบี้ยแย่งลูกค้า ยันไทยต่ำสุด เร่งดึงเทคโนโลยีลดต้นทุน
12 ก.พ. 2558

ประกันรถยนต์ไทยไม่หวั่นต่างชาติเข้ามาตัดราคาเบี้ยแย่งลูกค้า ยันไทยต่ำสุด เร่งดึงเทคโนโลยีลดต้นทุน
นายไพบูลย์ จิรายุวัฒน์ ประธานคณะกรรมการประกันภัยยานยนต์ สมาคมประกันวินาศภัยไทย เปิดเผยว่า หลังเปิดประชาคมอาเซียน หรือเออีซี ทางบริษัทประกันภัยในไทย ไม่กังวลว่าจะมีบริษัทประกันภัยต่างชาติหน้าใหม่ๆ เข้ามาแข่งขันด้านราคา เพราะถ้าเทียบราคาเบี้ยประกันภัยรถยนต์ในอาเซียนด้วยกัน ประเทศไทยถือว่าต่ำที่สุด จึงมั่นใจว่าบริษัทที่เข้ามาใหม่ไม่สามารถที่จะทำราคาต่ำกว่านี้ได้ ถ้าทำต้องขาดทุนแน่นอน
ทั้งนี้ บริษัทประกันภัยขนาดใหญ่ต่างเร่งลดต้นทุนจากการดำเนินงาน ด้วยการนำเทคโนโลยีมาช่วยลดขั้นตอนการทำงานในทุกสายให้เข้าสู่ระบบดิจิทัล ลดเวลาการเดินทาง ลดการรั่วไหล ให้ฐานลูกค้าอยู่ในระบบที่สามารถดูได้ทันที เพื่อให้การพิจารณารับประกัน การจ่ายสินไหม การซ่อม เป็นไปอย่างรวดเร็ว
“บริษัทใหญ่จะยิ่งลดต้นทุนลงไปอีก ขณะที่บริษัทเล็กยังต้องมาไล่ตามงานจากเอกสาร ต้นทุนสูงเพราะใช้คนเยอะ แข่งยาก” นายไพบูลย์ กล่าว
อย่างไรก็ดี ขณะนี้ต้นทุนในการดำเนินงานรวมของการประกันภัยรถยนต์ทั้งระบบอยู่ที่ 101% ถือว่ากินทุน แต่ถ้าแยกตามขนาดของบริษัทใหญ่ยังมีกำไร 5-10% ขณะที่ตลาดประกันภัยไทยมีเบี้ยมากที่สุดในอาเซียน 10 ประเทศ บวก 3 และมีบริษัทที่มีผู้ถือหุ้นไทยถึง 3 บริษัทครองส่วนแบ่งการตลาด 3 อันดับแรก จากทั้งหมดกว่า 60 บริษัท ซึ่งปัจจุบันมีบริษัทร่วมทุนกับต่างชาติมากถึง 30 บริษัท การเปิดเออีซีจึงไม่น่ากังวล
น.ส.เดือนเด่น ชื่นจิตต์ศิริ ประธานคณะกรรมการประกันภัยทรัพย์สิน สมาคมประกันวินาศภัยไทย กล่าวว่า เบี้ยประกันทรัพย์สินในปัจจุบันลดลงมากถึง 40% นับจากปีน้ำท่วมถือว่าต่ำมาก เพราะการแข่งขันแย่งลูกค้าของบริษัทเล็ก ทำให้บริษัทใหญ่ต้องยอมลดราคาเพื่อรักษาลูกค้า จึงไม่กังวลเรื่องการจะมีประกันรายใหม่เข้ามาตัดราคา
สำหรับธุรกิจประกันชีวิตก็ไม่มีปัญหากับการแข่งขันของบริษัทข้ามชาติ โดยสมาคมประกันชีวิตไทยรายงานปี 2557 ธุรกิจประกันชีวิตทั้งระบบมีเบี้ยรับรวม 5.03 แสนล้านบาท เพิ่มขึ้น 14% แยกเป็นเบี้ยใหม่ 1.08 แสนล้านบาท เพิ่มขึ้น 15% เบี้ยต่ออายุ 3.33 แสนล้านบาท อัตราการต่ออายุ 86% เบี้ยชำระครั้งเดียว 6.23 หมื่นล้านบาท เพิ่มขึ้น 15%บริษัท เมืองไทยประกันชีวิต มีเบี้ยปีแรกสูงสุดรวม 2.22 หมื่นล้านบาท เพิ่มขึ้น 37% เป็นครั้งแรกในประวัติศาสตร์ประกันชีวิตไทย บริษัท เอไอเอ ประเทศไทย หล่นลงมาอยู่ที่ 2 เป็นครั้งแรก มีเบี้ยปีแรก 1.93 หมื่นล้านบาท เพิ่มขึ้น 6% ตามด้วย บริษัท กรุงไทย แอกซ่า ประกันชีวิต มีเบี้ยปีแรก 1.49 หมื่นล้านบาท เพิ่มขึ้น 34% อันดับ 4 บริษัท ไทยพาณิชย์ประกันชีวิต มีเบี้ยใหม่ 1.33 หมื่นล้านบาท เพิ่มขึ้น 66% และอันดับ 5 บริษัท ไทยประกันชีวิต มีเบี้ยใหม่ 1.24 หมื่นล้านบาท ลดลง 4%
ด้านเบี้ยรับรวมสูงสุด เอไอเอ ประเทศไทย อันดับ 1 ที่ 1.14 แสนล้านบาท เพิ่มขึ้น 4% อันดับ 2 เป็นบริษัท เมืองไทยประกันชีวิต มีเบี้ยรับรวม 7.52 หมื่นล้านบาท เพิ่มขึ้น 25% อันดับ 3 บริษัท ไทยประกันชีวิต มีเบี้ยรับรวม 6.30 หมื่นล้านบาท เพิ่มขึ้น 15% อันดับ 4 บริษัท กรุงเทพประกันชีวิต มีเบี้ยรับรวม 5.18 หมื่นล้านบาท เพิ่มขึ้น 33% และอันดับ 5 บริษัท กรุงไทย แอกซ่า ประกันชีวิต 4.88 หมื่นล้านบาท เพิ่มขึ้น 30%